Mnangagwa toegejuig by eerste openbare verskyningEmmerson Mnangagwa (Foto: ANA) Emmerson Mnangagwa, die afgedankte adjunkpresident van Zimbabwe wat Vrydag as die nuwe staatshoof van dié land ingesweer word, is Woensdag deur ŉ skare toegejuig tydens sy eerste openbare verskyning nadat die weermag verlede week beheer oor Harare geneem het. Die 75-jarige presidensiële kandidaat het Woensdag om 13:00 by die Manyame-lugmagbasis in Harare aangekom. Hy het vanaf Suid-Afrika gereis ná ŉ vergadering met pres. Jacob Zuma in Pretoria. Mnangagwa het glo aanvanklik ŉ skare van duisende ontduik en ŉ inligtingsessie saam met die regerende party en weermaghoofde bygewoon voordat hy rondom 19:00 sy eerste openbare verskyning gemaak het. Die skare het bykans sewe ure by die Manyame-lugmagbasis vir hom gewag. Hy het aan die skare vertel hy het glo in ballingskap na Suid-Afrika gevlug omdat hy in Augustus vanjaar vergiftig is. “Ek het besluit ek sal nie sit en wag vir hulle om my te elimineer nie, so ek het na Suid-Afrika gevlug. Vandag sien ons egter ŉ nuwe demokrasie wat aan bewind kom. President Jacob Zuma en [die voormalige Tanzaniese] president Jakaya Kikwete het die gedissiplineerde en vreedsame manier waarop julle julself [tydens die laaste week] hanteer het, geloof. Hulle het gesê die manier waarop ons dié proses hanteer het, maak hul trots om van Afrika te wees,” het hy gesê. Mnangagwa het ŉ beroep op ondersteuners gedoen om te begin werk aan ŉ “nuwe Zimbabwe” waar “niemand belangriker is as iemand anders nie”. “Ons wil die ekonomie laat groei, ons soek vrede in die land en ons soek werk [vir almal] – werk, werk, werk,” het hy laat hoor. Hy het ook die speaker van die Zimbabwiese parlement, Jacob Mudenda, geloof dat hy hom by die Grondwet geskaar het dwarsdeur die hele proses om Mugabe van sy amp te onthef. Hy het gesê hy sal Vrydag sy eerste toespraak maak wanneer hy as staatshoof ingesweer word.